CELEX: 62011TN0486
Language: sk
Date: 2011-09-02 00:00:00
Title: Vec T-486/11: Žaloba podaná 2. septembra 2011 — Telekomunikacja Polska/Komisia

19.11.2011   
            
            
               SK
            
            
               Úradný vestník Európskej únie
            
            
               C 340/27
            
         Žaloba podaná 2. septembra 2011 — Telekomunikacja Polska/Komisia
   (Vec T-486/11)
   2011/C 340/56
   Jazyk konania: angličtina
   
      Účastníci konania
   
   
      Žalobkyňa: Telekomunikacja Polska SA (Varšava, Poľská republika) (v zastúpení: M. Modzelewska de Raad, P. Paśnik, S. Hautbourg, advokáti, C. Vajda, QC, a A. Howard, barrister)
   
      Žalovaná: Európska komisia
   
      Návrhy
   
   Žalobkyňa navrhuje, aby Všeobecný súd:
   
               —
            
            
               zrušil rozhodnutie Komisie K(2011) 4378 v konečnom znení z 22. júna 2011 v celom rozsahu, alebo
            
         
               —
            
            
               zrušil článok 2 napadnutého rozhodnutia v celom rozsahu, alebo
            
         
               —
            
            
               v primeranom rozsahu znížil pokutu uloženú v tomto článku, a
            
         
               —
            
            
               zaviazal Komisiu na náhradu trov konania.
            
         
      Dôvody a hlavné tvrdenia
   
   Na podporu svojej žaloby, žalobkyňa uvádza päť žalobných dôvodov.
   
               1.
            
            
               Prvý žalobný dôvod založený na
               
                           —
                        
                        
                           nesprávnom posúdení a nesprávnom právnom posúdení, ktorého sa Komisia dopustila tým, že nepreukázala oprávnený záujem na pokračovaní vo vyšetrovaní a prijala rozhodnutie, ktoré konštatovalo existenciu porušenia vzhľadom na správanie žalobkyne v minulosti.
                        
                     
         
               2.
            
            
               Druhý žalobný dôvod založený na
               
                           —
                        
                        
                           tom, že článok 2 napadnutého rozhodnutia porušuje článok 6 Európskeho dohovoru o ochrane ľudských práv (EDĽP) a/alebo článok 47 Charty základných práv Európskej únie (Charta) tým, že zveruje správnemu orgánu, konkrétne Komisii, úlohu posúdiť dôvodnosť trestno-právnych obvinení, namiesto toho, aby túto úlohu zveril nezávislému súdu v súlade so zárukami stanovenými v článku 6.
                        
                     
         
               3.
            
            
               Tretí žalobný dôvod založený na
               
                           —
                        
                        
                           tom, že článok 2 je neplatný, keďže Komisia v správnom konaní nerešpektovala právo žalobkyne na obranu tým, že nespresnila svoje stanovisko týkajúce sa priťažujúcich a poľahčujúcich okolností pri výpočte pokuty.
                        
                     
         
               4.
            
            
               Cieľom štvrtého žalobného dôvodu je dosiahnuť zníženie pokuty na základe toho, že Komisia nesprávne posúdila závažnosť porušenia a porušila zásadu proporcionality tým, že stanovila základnú výšku pokuty:
               
                           a)
                        
                        
                           Komisia nezohľadnila skutočnosť, že protisúťažné správanie zahŕňalo rôzne činnosti, ktoré mali rozličnú dĺžku a intenzitu;
                        
                     
                           b)
                        
                        
                           Komisia sa dopustila nesprávneho právneho posúdenia tým, že vyvodila záver, že tieto porušenia skutočne negatívne ovplyvnili hospodársku súťaž a spotrebiteľov na dotknutom trhu.
                        
                     
         
               5.
            
            
               Cieľom piateho žalobného dôvodu je dosiahnuť zníženie pokuty na základe toho, že Komisia konala nespravodlivo a neprimerane tým, že nezohľadnila poľahčujúce okolnosti:
               
                           a)
                        
                        
                           Komisia neuznala vyrovnávacie opatrenia, ktoré žalobkyňa prijala vo forme podstatných investícií určených na zlepšenie širokopásmovej infraštruktúry v Poľsku v prospech konkurentov a spotrebiteľov;
                        
                     
                           b)
                        
                        
                           Komisia nezohľadnila dobrovoľné ukončenie tohto porušovania;
                        
                     
                           c)
                        
                        
                           Komisia neuznala ponuky záväzkov, ktoré žalobkyňa predložila.